Fl-14 ta' Frar 2018, l-ambaxxaturi għall-UE kkonfermaw, f'isem il-Kunsill, qbil biex tiġi posposta l-iskadenza tat-traspożizzjoni u l-applikazzjoni ta' regoli ġodda dwar id-distribuzzjoni tal-assigurazzjoni Id-direttiva 2016/97 għandha l-għan li ttejjeb il-protezzjoni tal-konsumaturi għall-prodotti tal-assigurazzjoni. Attwalment hija mistennija tibda tapplika mit-23 ta' Frar 2018, u l-istati membri għandhom sa dakinhar biex jittrasponuha fil-liġijiet u r-regolamenti nazzjonali. Madankollu, abbażi ta' proposta mill-Kummissjoni, ġie maqbul li d-data ta' skadenza għat-traspożizzjoni tiġi posposta għall-1 ta' Lulju 2018 u d-data ta' applikazzjoni għall- 1 ta' Ottubru 2018 Id-dewmien ser jippermetti lill-industrija tal-assigurazzjoni biex tħejji aħjar għal din id-direttiva u għall-bidliet meħtieġa biex tikkonforma mar-regoli ta' implimentazzjoni. L-istati membri ser ikollhom aktar żmien biex jittrasponu d-dispożizzjonijiet tad-direttiva. Adottata f'Diċembru 2015, id-direttiva għandha l-għan li: ittejjeb ir-regoli tal-assigurazzjoni għall-konsumatur b'mod li tiġi ffaċilitata l-integrazzjoni tas-suq tistabbilixxi l-kondizzjonijiet meħtieġa għal kompetizzjoni ġusta bejn id-distributuri ta' prodotti tal-assigurazzjoni; issaħħaħ il-protezzjoni tad-detentur tal-polza , b'mod partikolari fir-rigward ta' prodotti tal-assigurazzjoni tal-ħajja b'element ta' investiment. F'Settembru 2017, il-Kummissjoni ħarġet regoli ta' implimentazzjoni li jittrattaw: is-sorveljanza tal-prodotti u rekwiżiti ta' governanza għall-kumpaniji tal-assigurazzjoni u d-distributuri tal-assigurazzjoni; ir-rekwiżiti ta' informazzjoni u regoli oħra applikabbli għad-distribuzzjoni ta' prodotti ta' investiment ibbażati fuq l-assigurazzjoni. Il-passi li jmiss Peress li l-Parlament Ewropew u l-Kunsill mhumiex mistennija jadottaw id-direttiva emendatorja qabel Marzu 2018, id-dewmien ser japplika retroattivament mit-23 ta' Frar. Il-Kunsill ser jeħtieġ maġġoranza kwalifikata. (Bażi legali: l-artikoli 53(1) u 60 tat-Trattat dwar il-Funzjonament tal-Unjoni Ewropea.) Dokumenti u pubblikazzjonijiet relatati Id-direttiva 2016/97 dwar id-distribuzzjoni tal-assigurazzjoni Abbozz ta' direttiva ta' Frar 2018 li jdewwem l-implimentazzjoni tad-direttiva 2016/97 dwar id-distribuzzjoni tal-assigurazzjoni